ROZHODNUTIE KOMISIE
z 8. marca 2005,
ktorým sa Česká republika, Estónska republika, Cyperská republika, Lotyšská republika, Litovská republika, Maltská republika a Poľská republika oslobodzujú od povinnosti na niektoré druhy uplatňovať smernice Rady 66/401/EHS, 66/402/EHS, 68/193/EHS, 1999/105/ES a 2002/57/ES o uvádzaní na trh osiva krmovín, osiva obilnín, materiálu na vegetatívne rozmnožovanie viniča, množiteľského materiálu lesných kultúr a osiva olejnín a priadnych rastlín
[oznámené pod číslom K(2005) 525]
(Iba český, estónsky, grécky, lotyšský, litovský, maltský a poľský text je autentický)
(Text s významom pre EHP)
(2005/325/ES)
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na smernicu Rady 66/401/EHS zo 14. júna 1966 o uvádzaní osiva krmovín na trh (1), a najmä na jej článok 23a,
so zreteľom na smernicu Rady 66/402/EHS zo 14. júna 1966, týkajúcu sa obchodovania s osivom obilnín (2), a najmä na jej článok 23a,
so zreteľom na smernicu Rady 68/193/EHS z 9. apríla 1968 o obchodovaní s materiálom na vegetatívne rozmnožovanie viniča (3), a najmä na jej článok 18a,
so zreteľom na smernicu Rady 1999/105/ES z 22. decembra 1999 o uvádzaní množiteľského materiálu lesných kultúr na trh- (4), a najmä na jej článok 20,
so zreteľom na smernicu Rady 2002/57/ES z 13. júna 2002 o obchodovaní s osivom olejnín a priadnych rastlín (5), a najmä na jej článok 28,
so zreteľom na požiadavky, ktoré predložila Česká republika, Estónsko, Cyprus, Lotyšsko, Litva, Malta a Poľsko,
keďže:
(1)
Smernice 66/401/EHS, 66/402/EHS, 68/193/EHS, 1999/105/ES a 2002/57/ES definujú niektoré ustanovenia na uvádzanie osiva krmovín, osiva obilnín, materiálu na vegetatívne rozmnožovanie viniča, množiteľského materiálu lesných kultúr a osiva olejnín a priadnych rastlín na trh. Tieto smernice tiež ustanovujú, že za určitých podmienok môžu byť členské štáty úplne alebo čiastočne oslobodené od povinnosti uplatňovať tieto smernice, pokiaľ ide o určité druhy alebo materiály.
(2)
Osivo, ktorého druhy sú definované v častiach I, II a V prílohy, sa v niektorých členských štátoch za bežných okolností nerozmnožuje ani neuvádza na trh. Navyše, pestovanie viniča a uvádzanie množiteľského materiálu definovaného v časti III prílohy na trh má v niektorých členských štátoch veľmi malý hospodársky význam. Druhy stromov definované v časti IV prílohy v niektorých členských štátoch tiež nemajú žiadny význam pre lesníctvo.
(3)
Pokiaľ tieto podmienky budú pretrvávať, príslušné členské štáty by mali byť oslobodené od povinnosti uplatňovať ustanovenia smerníc 66/401/EHS, 66/402/EHS, 68/193/EHS, 1999/105/ES a 2002/57/ES na dané druhy a materiály.
(4)
Opatreniami ustanovenými v tomto rozhodnutí by nemali byť dotknuté ustanovenia stanovené v nariadení Komisie (ES) č. 2199/2003 zo 16. decembra 2003, ktorým sa ustanovujú prechodné opatrenia na uplatňovanie nariadenia Rady (ES) č. 1259/1999, pokiaľ ide o systém jednotnej platby na plochu pre Českú republiku, Estónsko, Cyprus, Lotyšsko, Litvu, Maďarsko, Maltu, Poľsko, Slovinsko a Slovensko v roku 2004 (6).
(5)
Opatrenia stanovené v tomto rozhodnutí sú v súlade so stanoviskom Stáleho výboru pre osivá a množiteľský materiál pre poľnohospodárstvo, záhradníctvo a lesníctvo,
PRIJALA TOTO ROZHODNUTIE:
Článok 1
1. Členské štáty uvedené v časti I prílohy k tomuto rozhodnutiu sa týmto oslobodzujú od povinnosti uplatňovať smernicu 66/401/EHS s výnimkou článku 14 ods. 1 na druhy uvedené v prvom stĺpci tabuľky.
2. Členské štáty uvedené v časti II prílohy k tomuto rozhodnutiu sa týmto oslobodzujú od povinnosti uplatňovať smernicu 66/402/EHS s výnimkou článku 14 ods. 1 a v prípade Lotyšska tiež s výnimkou článku 19 ods. 1, pokiaľ ide o kukuricu, na druhy uvedené v prvom stĺpci tabuľky.
3. Členské štáty uvedené v časti III prílohy k tomuto rozhodnutiu sa týmto oslobodzujú od povinnosti uplatňovať smernicu 68/193/EHS s výnimkou článkov 12 a 12a na druhy uvedené v prvom stĺpci tabuľky.
4. Členské štáty uvedené v časti IV prílohy k tomuto rozhodnutiu sa týmto oslobodzujú od povinnosti uplatňovať smernicu 1999/105/ES s výnimkou článku 17 ods. 1 na druhy uvedené v prvom stĺpci tabuľky.
5. Členské štáty uvedené v časti V prílohy k tomuto rozhodnutiu sa týmto oslobodzujú od povinnosti uplatňovať smernicu 2002/57/ES s výnimkou článku 17 a v prípade Malty tiež s výnimkou článku 9 ods. 1, pokiaľ ide o slnečnicu, na druhy uvedené v prvom stĺpci tabuľky.
Článok 2
Toto rozhodnutie je určené Českej republike, Estónskej republike, Cyperskej republike, Lotyšskej republike, Litovskej republike, Maltskej republike a Poľskej republike.
V Bruseli 8. marca 2005